CELEX: 32020R0591
Language: sl
Date: 2020-04-30 00:00:00
Title: Delegirana uredba Komisije (EU) 2020/591 z dne 30. aprila 2020 o vzpostavitvi začasne izredne sheme pomoči za zasebno skladiščenje nekaterih sirov in vnaprejšnji določitvi zneska pomoči

4.5.2020   
               
               
                  SL
               
               
                  Uradni list Evropske unije
               
               
                  L 140/1
               
            
         DELEGIRANA UREDBA KOMISIJE (EU) 2020/591
         z dne 30. aprila 2020
         o vzpostavitvi začasne izredne sheme pomoči za zasebno skladiščenje nekaterih sirov in vnaprejšnji določitvi zneska pomoči
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) v povezavi s členom 228 Uredbe,
         ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (2) ter zlasti člena 62(2)(b) Uredbe,
         ob upoštevanju naslednjega:
         
                     (1)
                  
                  
                     Zaradi trenutne pandemije COVID-19 in obsežnih omejitev gibanja, ki so jih uvedle države članice, se je povpraševanje po nekaterih proizvodih v sektorju mleka in mlečnih proizvodov, zlasti po sirih, močno zmanjšalo. Širjenje bolezni in vzpostavljeni ukrepi omejujejo razpoložljivost delovne sile, kar ogroža zlasti faze proizvodnje, zbiranja in predelave mleka. Poleg tega sta se z obveznim zaprtjem trgovin, tržnic na prostem, restavracij in drugih gostinskih obratov ustavili gostinska dejavnost ter dejavnost priložnostne priprave in dostave hrane, kar je povzročilo znatne spremembe v vzorcih povpraševanja po mleku in mlečnih proizvodih. Gostinska dejavnost ter dejavnost priložnostne priprave in dostave hrane zajemata približno 15 % domačega povpraševanja po siru v Uniji. Poleg tega kupci v Uniji in na svetovnem trgu preklicujejo pogodbe in odlagajo sklepanje novih pogodb v pričakovanju nadaljnjih znižanj cen. Izvoz sira v tretje države predstavlja 8 % celotne proizvodnje sira v Uniji.
                  
               
                     (2)
                  
                  
                     Zaradi tega se predelava surovega mleka delno preusmerja v proizvode v razsutem stanju z dolgim rokom uporabnosti, ki se lahko skladiščijo in za katere je potrebna manjša delovna intenzivnost, kot sta posneto mleko v prahu in maslo. Vendar številni obrati za proizvodnjo sira v Uniji nimajo zmogljivosti za predelavo mleka v različne proizvode in morajo še naprej proizvajati sire, za katere je povpraševanje močno upadlo.
                  
               
                     (3)
                  
                  
                     Sektor sira se zato zaradi velikega neravnotežja med ponudbo in povpraševanjem sooča z motnjami na trgu. Posledično se pričakuje, da se bodo brez ukrepov proti tem motnjam na trgu cene sira v Uniji znižale, pritisk na zniževanje cen pa se bo verjetno še nadaljeval.
                  
               
                     (4)
                  
                  
                     Ukrepi tržne intervencije, ki so na voljo v skladu z Uredbo (EU) št. 1308/2013, se ne zdijo zadostni za odpravo motenj na trgu, saj so namenjeni za druge proizvode, kot sta maslo in posneto mleko v prahu, ali omejeni na sire z zaščiteno označbo porekla ali zaščiteno geografsko označbo.
                  
               
                     (5)
                  
                  
                     Motnje na trgu sira se lahko odpravijo s skladiščenjem. Zato je primerno dodeliti pomoč za zasebno skladiščenje sira.
                  
               
                     (6)
                  
                  
                     Člen 17 Uredbe (EU) št. 1308/2013 določa dodeljevanje pomoči samo za zasebno skladiščenje sira z zaščiteno označbo porekla ali zaščiteno geografsko označbo v skladu z Uredbo (EU) št. 1151/2012 Evropskega parlamenta in Sveta (3). Vendar siri z zaščiteno označbo porekla ali zaščiteno geografsko označbo predstavljajo le majhen delež celotne proizvodnje sira v Uniji. Zaradi zagotavljanja poslovne in upravne učinkovitosti je primerno vzpostaviti enotno shemo pomoči za zasebno skladiščenje, ki zajema vse vrste sira.
                  
               
                     (7)
                  
                  
                     Primerno je, da se iz nje izključijo siri, ki niso primerni za skladiščenje.
                  
               
                     (8)
                  
                  
                     Primerno je določiti zgornjo mejo količin, zajetih v shemo pomoči, in razčlenitev celotne količine po državah članicah na podlagi njihove proizvodnje sira.
                  
               
                     (9)
                  
                  
                     Delegirana uredba Komisije (EU) 2016/1238 (4) in Izvedbena uredba Komisije (EU) 2016/1240 (5) določata pravila o izvajanju pomoči za zasebno skladiščenje. Določbe Delegirane uredbe (EU) 2016/1238 in Izvedbene uredbe (EU) 2016/1240, ki se uporabljajo za zasebno skladiščenje sirov z zaščiteno označbo porekla ali zaščiteno geografsko označbo, bi se morale smiselno uporabljati za enotno shemo pomoči za zasebno skladiščenje, vzpostavljeno v tej uredbi, razen če je v tej uredbi določeno drugače.
                  
               
                     (10)
                  
                  
                     Znesek pomoči bi bilo treba določiti vnaprej, da se omogoči hiter in prožen operativni sistem. Znesek pomoči bi moral biti določen na podlagi stroškov skladiščenja in drugih ustreznih tržnih elementov. Primerno je določiti pomoč za fiksne stroške skladiščenja za uskladiščenje in izskladiščenje zadevnih proizvodov ter pomoč za dan skladiščenja za stroške skladiščenja in financiranja.
                  
               
                     (11)
                  
                  
                     Zaradi upravne učinkovitosti in poenostavitve bi se morale vloge nanašati samo na sir, ki je že uskladiščen, varščina pa se ne bi smela zahtevati.
                  
               
                     (12)
                  
                  
                     Zaradi upravne učinkovitosti in poenostavitve bi bilo treba določiti najmanjšo količino proizvodov, ki jih je treba zajeti v vsaki vlogi.
                  
               
                     (13)
                  
                  
                     Ukrepi proti pandemiji COVID-19 lahko vplivajo na skladnost z zahtevami za preglede na kraju samem v zvezi s pomočjo za zasebno skladiščenje v skladu s členom 60 Izvedbene uredbe (EU) 2016/1240. Primerno je, da se državam članicam, ki jih zadevajo navedeni ukrepi, zagotovi prožnost, in sicer tako, da se omogoči izvedba fizičnih pregledov samo na reprezentativnem statističnem vzorcu, da se podaljša obdobje za izvedbo pregledov uskladiščenja proizvodov ali da se pregledi nadomestijo z drugimi ustreznimi dokazi in da se ne zahteva izvedba nenapovedanih pregledov. Zato je v tej uredbi primerno odstopati od nekaterih določb Izvedbene uredbe (EU) 2016/1240.
                  
               
                     (14)
                  
                  
                     Da bi imel začasni ukrep iz te uredbe takojšen učinek na trg in bi prispeval k ustalitvi cen, bi moral začeti veljati na dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Predmet urejanja in področje uporabe
            
               1.   Ta uredba določa začasno izredno shemo pomoči za zasebno skladiščenje sirov, razvrščenih v oznako KN 0406, razen sirov, ki niso primerni za nadaljnje skladiščenje po preteku obdobja zorenja iz člena 2.
            
            
               2.   Največja količina proizvoda na posamezno državo članico, za katero velja shema pomoči za zasebno skladiščenje iz odstavka 1, je določena v Prilogi k tej uredbi. Države članice zagotovijo, da je vzpostavljen sistem, ki temelji na objektivnih in nediskriminatornih merilih, tako da največje dodeljene količine niso presežene.
            
            
               3.   Določbe Delegirane uredbe (EU) 2016/1238 in Izvedbene uredbe (EU) 2016/1240, ki se uporabljajo za zasebno skladiščenje sirov z zaščiteno označbo porekla ali zaščiteno geografsko označbo, se smiselno uporabljajo za shemo pomoči za zasebno skladiščenje iz odstavka 1, razen če je v tej uredbi določeno drugače.
            
         
         
            Člen 2
            Upravičeni proizvodi
            Da bi bil sir upravičen do pomoči v okviru sheme pomoči za zasebno skladiščenje iz člena 1(1) (v nadaljnjem besedilu: pomoč), mora biti neoporečne in zadovoljive tržne kakovosti ter imeti poreklo iz Unije. Sir mora biti na dan začetka veljavnosti pogodbe o skladiščenju star vsaj toliko, kolikor znaša obdobje zorenja, določeno v specifikaciji proizvoda za sire z zaščiteno označbo porekla ali zaščiteno geografsko označbo v skladu z Uredbo (EU) št. 1151/2012, ali kolikor znaša običajno obdobje zorenja, ki ga določijo države članice za druge sire.
         
         
            Člen 3
            Vložitev in dopustnost vlog
            
               1.   Vloge za pomoč se lahko vložijo od 7. maja 2020. Zadnji datum za vložitev vlog je 30. junij 2020.
            
            
               2.   Vloge se nanašajo na proizvode, ki so že bili uskladiščeni.
            
            
               3.   Najmanjša količina na vlogo je 0,5 tone.
            
         
         
            Člen 4
            Znesek pomoči in obdobje skladiščenja
            
               1.   Znesek pomoči se določi na naslednji način:
               
                           —
                        
                        
                           15,57 EUR na skladiščeno tono za fiksne stroške skladiščenja,
                        
                     
                           —
                        
                        
                           0,40 EUR na tono za dan pogodbenega skladiščenja.
                        
                     
            
               2.   Pogodbeno skladiščenje se konča dan pred dnem izskladiščenja.
            
            
               3.   Pomoč se lahko dodeli le, kadar pogodbeno obdobje skladiščenja znaša od 60 do 180 dni.
            
         
         
            Člen 5
            Pregledi
            
               1.   Kadar zaradi ukrepov proti pandemiji COVID-19 (v nadaljnjem besedilu: ukrepi) plačilna agencija ne more pravočasno izvesti pregledov iz člena 60(1) in (2) Izvedbene uredbe (EU) 2016/1240, lahko z odstopanjem od člena 60(1) in (2) navedene uredbe zadevna država članica:
               
                           (a)
                        
                        
                           podaljša obdobje iz prvega pododstavka člena 60(1) za izvedbo navedenih pregledov do 30 dni po koncu ukrepov ali
                        
                     
                           (b)
                        
                        
                           navedene preglede v obdobju uporabe ukrepov nadomesti z ustreznimi dokazi, vključno z geografsko označenimi fotografijami ali drugimi dokazi v elektronski obliki.
                        
                     
            
               2.   Z odstopanjem od drugega pododstavka člena 60(2) Izvedbene uredbe (EU) 2016/1240 se fizični pregledi za preverjanje pogodbene količine izvedejo na reprezentativnem statističnem vzorcu najmanj 5 % serij, ki zajemajo vsaj 5 % skupne uskladiščene količine.
            
            
               3.   Kadar zaradi ukrepov plačilna agencija ne more izvajati nenapovedanih pregledov na kraju samem, z odstopanjem od prvega pododstavka člena 60(3) Izvedbene uredbe (EU) 2016/1240 v obdobju ukrepov ni dolžna izvajati nenapovedanih pregledov.
            
         
         
            Člen 6
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  UL L 347, 20.12.2013, str. 549.
         
            (3)  Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343, 14.12.2012, str. 1).
         
            (4)  Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).
         
            (5)  Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).
      
      
         
            PRILOGA
            
                        Država članica
                     
                     
                        Največja količina (v tonah)
                     
                  
                        Belgija
                     
                     
                        1 130 
                     
                  
                        Bolgarija
                     
                     
                        889
                     
                  
                        Češka
                     
                     
                        1 265 
                     
                  
                        Danska
                     
                     
                        4 373 
                     
                  
                        Nemčija
                     
                     
                        21 726 
                     
                  
                        Estonija
                     
                     
                        434
                     
                  
                        Irska
                     
                     
                        2 180 
                     
                  
                        Grčija
                     
                     
                        2 121 
                     
                  
                        Španija
                     
                     
                        4 592 
                     
                  
                        Francija
                     
                     
                        18 394 
                     
                  
                        Hrvaška
                     
                     
                        300
                     
                  
                        Italija
                     
                     
                        12 654 
                     
                  
                        Ciper
                     
                     
                        270
                     
                  
                        Latvija
                     
                     
                        459
                     
                  
                        Litva
                     
                     
                        978
                     
                  
                        Luksemburg
                     
                     
                        27
                     
                  
                        Madžarska
                     
                     
                        809
                     
                  
                        Malta
                     
                     
                        28
                     
                  
                        Nizozemska
                     
                     
                        8 726 
                     
                  
                        Avstrija
                     
                     
                        1 959 
                     
                  
                        Poljska
                     
                     
                        8 277 
                     
                  
                        Portugalska
                     
                     
                        775
                     
                  
                        Romunija
                     
                     
                        931
                     
                  
                        Slovenija
                     
                     
                        157
                     
                  
                        Slovaška
                     
                     
                        413
                     
                  
                        Finska
                     
                     
                        843
                     
                  
                        Švedska
                     
                     
                        792
                     
                  
                        Združeno kraljestvo
                     
                     
                        4 499